आईआईटी कानपुर की एलमनाइ मीट गुरुवार से शुरू हुई। 29 दिसंबर तक चलने वाली इस मीट का उद्घाटन निदेशक प्रो. इंद्रनील मन्ना ने किया। फिर 25 साल बाद परिवार के साथ कैंपस आने वाले आईआईटियन की मौज-मस्ती का सिलसिला शुरू हो गया। सिल्वर जुबली समारोह मनाने आए 87 आईआईटियन पुराने दोस्तों से मिलकर चहक उठे। सभी एक दूसरे से गले मिले और पुरानी यादों में खो गए। हास्टल, क्लास रूम को देखा और अपने कक्षा में बैठने का स्थान बच्चों को दिखाकर जमकर ठहाके लगाए। साथ ही कैंपस की हरियाली, लैब, लाइब्रेरी, हास्टल की बेहतरीन सुविधाओं की तारीफ की। कहा कि यह कैंपस विश्वस्तरीय है। कहा कि अब बीटेक की पढ़ाई के साथ ही एमटेक, एमएससी, पीएचडी प्रोग्राम की पढ़ाई, रिसर्च पर ज्यादा ध्यान देना होगा। तभी आईआईटी को दुनिया के टॉप के इंस्टीट्यूट की लिस्ट में शुमार हो सकेगा। आईआईटियन आलोक कुमार गुप्ता, संजय कुमार अवस्थी, प्रकाश मोहन और सचिन दानवे ने बताया कि कैंपस की खूबसूरती बढ़ गई है। 1988 बैच के पुरातन स्टूडेंट ने गुरुदक्षिणा देने का मन बनाया है। कहा है कि आईआईटी प्रशासन से चर्चा के बाद दक्षिणा तय की जाएगी। देर रात इंडियन आइडियल फेम अंकिता मिश्रा ने फिल्मी गीतों से आईआईटियन का मनोरंजन किया।